
Oliver! El kell hagynod az ágyat. Priscilla eltűnt.

Kinyitottam a szememet, felnyögtem, és átfordultam a másik oldalamra. A fejem lüktetett, és mintha satuba fogták volna. Az ajkam égett, kicserepesedett. Még nem józanodtam ki. Jézusom, egyáltalán hogy értem haza?

Roger zümmögő alakja a fejemhez lebegett.

– Oliver, még mindig ittas állapotban vagy? Fel kell kelned. Priscilla eltűnt.

– Ki a fene az a Priscilla?

Serc.

– Au! Basszus! – A karomat dörgölve felültem.

Serc.

– Roger, elég! Jézusom.

Roger büntetőtüskéje szikrázott. Fémes csendülés kíséretében visszahúzódott a robot hasi részébe.

– Négyes számú szabály. Káromkodni tilos.

– Én is ismerem a szabályokat, Roger. Mit keresel a szobámban? Ha még járnék iskolába, akkor is szombat van.

Pislogtam néhányat, még mindig nem igazán tudtam, hol vagyok, és igyekeztem felidézni, mit is mondott Roger. Földes, füves volt a karom. Felhajtottam a takarót: a sár beborította a lepedőt, mintha valaki hazavonszolt és minden teketória nélkül az ágyba dobott volna.

– Ugye szombat van?

– Igen, szombat van, Oliver. Hogy válaszoljak a helytelen formátumban feltett kérdésedre, Priscilla egy házi méh felderítő. Meg kell keresni. Ezért vagyok itt. Jelenleg egyetlen más házi méh sem tudja elvégezni ezt a feladatot, mert vagy a betakarításban vesznek részt, vagy időszakos karbantartáson esnek át. Ez azt jelenti, hogy neked kell megkeresned. Elkísérlek.

Egy házi méh drón? A karom lüktetett, a fejemben pedig még mindig nem szállt fel a köd. Roger már jó ideje nem büntetett meg. El is felejtettem, mennyire fáj.

– El se hiszem, hogy megráztál.

– Azt gondoltam, hogy már nem szoktál káromkodni, Oliver.

– Ha itt vagy, akkor nem. Félig még aludtam. Még most is félig alszom.

És félig részeg vagyok.

Ásítottam, de azonnal meg is bántam. Mintha valami pelyhes, prémes izé összegömbölyödött, aztán elpusztult volna a számban. Nagyon igyekeztem felidézni, mi is történt előző este. Buliztam. Rosita tanyáján. Rositával összekaptunk. Valami hülyeségen. Azt mondta, vége. Eljött az egész falu. Vodkaízű émelygés hulláma söpört végig rajtam. Fájt mindenem. Majdnem elhánytam magam.

– Melyikük Priscilla?

– Priscilla a négyszáztizennyolcas számú egység. Hármas számú mélységi felderítő. Elmegyünk az utolsó ismert tartózkodási helyére, és megpróbáljuk megkeresni.

Feltápászkodtam, amivel csak még jobban szétkentem a sarat a lepedőn. A mozdulat hatására egy kis műanyag Tyrannosaurus rex játékfigura is leesett a fejem fölötti polcról. Gondosan visszatettem a földi ereklyét a helyére, a többi figura közé. Lefújtam a port a sorba rendezett színes dínókról, azután jó tíz másodpercig kerestem a bakancsomat, mire rájöttem, hogy még mindig a lábamon van. Rákérgesedett a sár.

Az agyam kezdte végre utolérni az eseményeket.

– Várjunk csak… Priscilla? Randizol vele, vagy mi? Mióta van a felderítőknek neve?

– Mindig is volt nevük, Oliver. A nagyapád mindannyiunkat elnevezett, de amikor megkezdte a mezőgazdasági célra való átalakításunkat, letiltotta a megnevezéseket. A húgod kapcsolta vissza tegnap a tanórája során, a vezérlőben. Nem öltözöl át? Kilences számú szabály: őrizzük meg a tisztaságot, és ügyeljünk a higiéniára. Úgy látom, elég koszos a ruhád.

– Vissza kell térnünk a számokhoz. Nehéz lesz emlékezni négyszázharminc különböző névre.

– Lulu a vezérlőben hajtotta végre a módosítást. Ha vissza akarod állítani, neked is ott kell megtenned. Figyelmeztetlek, a húgodnak nagyon tetszett az ötlet, hogy minden egyes házi méhnek külön emberi neve lehet. Kérdezte, hogyan lehet ráfesteni a nevet bizonyos egységekre. A szekrényedben találsz tiszta ruhát.

– Ha kimegyünk, megint koszos leszek. Majd átöltözöm és lezuhanyzom, amikor visszajöttünk. Ha már szóba hoztad: hol a húgom? Nyolcas számú szabály. Ez nem az ő dolga?

– Ez igaz, de Lulu nem tért haza tegnap este. Úgy tűnik, hét egész egy-kettő kilométerre van innen, északkeletre. Amikor felébred, mert minden bizonnyal hasonló állapotban van, mint te, a programnaptár szerint el kell mennie Égett Végekbe a szombati utánpótlás-beszerzési körútra. Sötétedés előtt nem ér haza.

– Komolyan? Még mindig Rositánál van? Én hogy jöttem haza tegnap éjjel?

Mi az utolsó emlékem? Sam és az ikrek visszamentek a Serrano-tanyára piáért. A húgom és Ariceli kinn buliztak Rosita fóliasátrában, ahol jó néhány másik emberrel együtt bömböltették a zenét. Én Rositával voltam a nagyházban, és arról panaszkodtam, hogy egyfolytában a földi politikára terelődik a szó. Erre Rosita kiakadt, és, és…

– Melissa és Trixie 2 hozott haza – mondta Roger. – Lulu kérésére. Elveszítetted az eszméleted.

– Várjunk csak, ki hozott haza? Drónok?

– Melissa és Trixie 2 felderítők. Ezért vonszoltak, és nem hoztak.

– Trixie 2 – dörmögtem. Csináltam néhány vállkörzést.

Hazavonszoltak? Jézusom, ennyire berúgtam? A karom tényleg sajgott egy kicsit. Rémisztő volt elképzelni, amint két, kutya méretű, bizonytalanul haladó robot között csüngök. Nem arra tervezték őket, hogy olyan nehéz dolgokat hurcoljanak, mint én, a kis méretű felderítőket meg főleg nem. Ekkora súllyal nem lehettek képesek repülni. Szerencsém, hogy nem loccsant ki az agyam egy sziklán.

– Milyen messze van ez az egység? Hogy is hívják? Melissa?

– Melissa épp újratöltődik a pajtában. Priscilla tűnt el.

Sóhajtottam. Nem fog ez menni a nevekkel. A komkarkötőmhöz nyúltam, hogy szöveges üzenetet küldjek Lulunak, de csak a csupasz csuklómat találtam. A karkötőm elkeveredett valahová. Majdnem kicsúszott a számon egy cifra szitkozódás, de inkább visszanyeltem.

– Oké. Hol az egység? És hol a karkötőm?

– Priscilla két óra tíz perccel ezelőtt veszítette el a kapcsolatot a vezérlővel. Hét kilométerre van innen, délnyugati irányban. A karkötőd épp javítás alatt áll. Előző este lehánytad, amivel megsértetted a…

– Igen, tudom, a kettes számú szabályt. Mindig tartsd a karkötődet működőképes állapotban. Azt mondod, délnyugat. Vagyis akkor a dombok között van?

– Pontosan. – Roger megfordult a levegőben, hogy megmutassa a hasi része alján lévő kis méretű, ütött-kopott képernyőt. A kijelző berepedt, alig működött, és csak hunyorogva tudtam értelmezni, mit is akar mutatni. A dombokkal tagolt mocsárvidék domborzati térképét mutatta, benne egy villódzó ponttal.

Felnyögtem. Ez órákba fog telni.

– Ha a dombok között van, nem tudok kvaddal menni.

– Pontosan. A kvadot egyébként is elvitte a húgod. Már összekészítettem a szerszámokat. Ha nem akarsz átöltözni, akkor megvárom, amíg hánysz, aztán mehetünk.

– Induljunk! – Felálltam. A világ fordult egyet, a gyomrom a torkomba ugrott. Mit is mondott Rosita tegnap este? Semmirekellő, életképtelen pornyaló vagy, és egyedül fogsz meghalni.

– Majd hányok útközben.


A RITMUSMAFFIA-SZALAGOK. ELSŐ JELENET

A leírást Lana Lipovsky készítette az Új-sonorai Eset Egyesített Köztársasági Vizsgálóbizottsága számára.

Ez az Ugrálóvár hadművelet katasztrófájának utolsó éjszakáján számos streamen követhető jelenetek leirata. A felvételek annak a befejezetlen dokumentumanyagnak a részei, amelyet az Új-Sonora bolygóján élő földműves telepes, Rosita Zapatero (26) készített. Az adatok alapján Zapatero feltehetően az Új-Sonorát benépesítő tizenöt generációs űrhajóból kettő, a Hibisco és az Utolsó Remény telepeseinek leszármazottja. Amennyiben nem jelzünk mást, az alábbi videófelvételeken szereplő telepesek többsége e két hajó valamelyikéről származik. (Lásd az ötös számú bizonyítékot a Tizenöt telepeshajó című jelentés csatolmányaként.) A dokumentumfelvétel az Ötödik este az ötből fejléc alatt, tizenhármas számú bizonyítékként hozzáférhető.

Egy pajtában vagyunk. Vékony, sötét hajú férfi játszik egy nagybőgőn. Mögötte számos hangszer, többek között egy dobfelszerelés, néhány erősítő és egy teljes hangosítási berendezés. A dob mögött a falon lógó molinón felirat: Ritmusmaffia.

A felvételen nincs dátumjelzés, de közvetett bizonyítékok alapján feltehetően úgy hat hónappal az eset előtt készülhetett.

A férfi Sam Amboya (25) földműves telepes. Ritmusra rázza a fejét, ahogy a nagy, befejezetlen, láthatóan furnérlemezből készült hangszeren játszik. Vörös hajú nő figyeli egy székből, karba font kézzel. Harriet Riggs (24) telepes. Az adatok alapján a Quinceañera hajó közvetlen leszármazottja.

ROSITA (KÉPEN KÍVÜL): Oké. Mutatkozzatok be!

SAM: Sam vagyok, ő pedig Harriet, a nő, aki hamarosan a feleségem lesz. Annyit mondok, hogy hiába a kapus, becsúszott egy gól, ha értitek.

HARRIET: Sam! Hogy mondhatsz ilyet?

SAM: Akkor mit mondjak?

HARRIET: Nem tudom. Gyerekünk lesz. Egy nap látni fogja ezt. Ne kelljen azt hallania, hogy az apja szerint „hiába a kapus, becsúszott”. Gyógyszert vettem be, hogy megszüntesse a fogamzásgátló hatását. Nincs semmiféle kapus.

Sam a falnak támasztja a bőgőjét. A kamera felé fordul, és elvigyorodik.

SAM: Szia, kölyök! Ha ezt nézed, akkor szeretném, ha tudnál valamit. Megvolt az anyukád.

Harriet nagyot kiáltva felugrik a székből, felvesz egy dobverőt, és a nevető Samhez vágja. A kép elsötétedik, mielőtt a dobverő célt ér.

(Valamivel később.)

Sam a földön ül, a homlokán kis seb. Harriet mellette foglal helyet, fejét a férfi vállára hajtja.

SAM: Most miről kellene beszélnünk?

Új beszédhang a képkivágáson kívül, mire a kamera elfordul, közben végigpásztázza a pajtát. Az épület tele van a házi méh drónrobotok töltőállomásaival. A drónok ekkor még kizárólag mezőgazdasági munkák végzésére alkalmas eszközökkel vannak felszerelve. (Lásd a Házi méh drón nevű kettes számú bizonyítékot.) Magas, huszonöt éves, sötét hajú telepes férfi látható a képen. Ő Oliver Lewis. (Lásd a <kivágva> nevű bizonyítékot.) Nagy méretű csavarkulcsot tart a kezében, és úgy tűnik, az egyik kombájn motorterében van éppen.

OLIVER: A zenekarunkról kellene beszélned.

ROSITA: Ollie, ne beszélj! Eltereled a kamerát.

Oliver elvigyorodik, és felemeli olajtól feketéllő kezét.

OLIVER: Nem tehetek róla, hogy fotogén vagyok.

SAM: Meg kell kérdeznem: hány huncut filmet készítettetek már ezzel a kamerával? És kölcsönkérhetjük Harriettel?

ROSITA (OLIVERNEK, NEVETVE): Hagyd, hogy ezt felvegyük, jó? Azt mondtad, használhatjuk a pajtát. Nemsokára nem lesznek ilyen jók a fények.

OLIVER: Egyébként is meg kell néznem, mi újság a húgommal az északi mezőn. Este még találkozunk, kedves.

ROSITA: Este találkozunk.

Oliver vigyorogva ledobja a csavarkulcsot, ami nagyot csendül, majd a nadrágjába törli a kezét, és kimegy.

HARRIET (SAMNEK, AHOGY A KAMERA ISMÉT A PÁR FELÉ FORDUL): Te miért nem hívsz soha „kedvesnek”?

SAM: Mert már most is tudod, mit érzek irántad, bébi.

Átkarolja Harrietet. A nő erre megvetően horkant, de hozzásimul.

ROSITA (SÓHAJTVA): Mesélj még a zenekarról!

Sam láthatóan lendületbe jön.

SAM: A neve Ritmusmaffia. Ollie van a doboknál, a két barátunk, Tito és Axel gitározik, én bőgőzöm. Most, hogy Ollie húga, Lulu kiszállt, tulajdonképpen én is énekelek, de nem vagyok valami jó benne. Új énekest keresünk. Hetente egyszer próbálunk, ha sikerül. De aratáskor nem könnyű időt szakítani rá, hogy összejöjjön a banda. És van úgy, hogy összejövünk, de igazából nem próbálunk. Csak beszélgetünk és iszunk.

HARRIET: Van úgy?

ROSITA: Miért csináljátok még egyáltalán? Kérdeztem Olivert is, és azt mondta, szeret próbálni. Axel szerint Tito nem tud ennél jobb dolgot az egész világon. Értem, hogy szeretik, de egyikük se tudja elmondani, miért. Na és te? Azt mondod, nem vagy valami jó. Korábban egyszer sem léptetek fel. Még ha szerveznétek is koncertet, nincsenek itt olyan sokan, akiknek játszani lehet. Egy dalt felraktatok, de láttam, hogy még százan se töltötték le.

Sam csókot nyom Harriet feje búbjára. A nő még közelebb húzódik hozzá. Sam a kamerába hajol.

SAM: Ne érts félre! Imádom Harrietet, és imádom, hogy gyerekünk lesz. Azt tesszük, amit tennünk kell, és ezt sose fogom megbánni. Az ükszüleink mind egy űrhajón haltak meg, hogy legyen egy sajátunknak mondható helyünk. De csak ennyiből állna az élet? Ha ez minden, amire képesek vagyunk, akkor miben lennénk mások, mint az itteni állatok? Láttátok már, mennyire szomorúak a környéken élő öregek? Belenéztetek már Mr. Xalos szemébe? Vagy Mr. és Mrs. Gonzaleséba? Szeretem őket, de mégis mivel töltik a napjaikat? Észrevettétek, mennyire üresek? Mintha zombik lennének.

A kamera Sam arcára közelít.

SAM: Nem, nem vagyunk jó zenészek. Sose leszünk híresek. De nem is ez számít. Amikor a legjobb barátaimmal játsszuk a hülye kis örömünkre a hülye kis számainkat, nem gondolok se a tanyára, se a biológiai kényszerre, hogy gyerekeim legyenek, egyáltalán semmire, csakis a zenére. Igen, szeretnék egyszer fellépni. Szeretnék koncertezni, még ha csak Mr. Yanez csodacsirkéi előtt is. Csak ennyit tudunk felmutatni. De ez legalább valami, ami megkülönböztet minket az állatoktól. Öröm, boldogság, élet, ami nem csak a szaporodásról szól. És ha ez nincs, akkor mi értelme van az egésznek?

Oliver, mennyi ötszázhetvenhat négyzetgyöke?

– Nem érdekel. – Sárban és térdig érő nádban gázoltunk dél felé. Illetve én gázoltam. Roger a fejem fölött süvített ide-oda, és egyfolytában azt hajtogatta, milyen lassan haladok. – Teljesen felesleges fejből tudni ilyen sza… számokat.

Roger mérgesen zümmögött el mellettem.

– Nem igaz. Oliver, aggódom a fejlődésed miatt. Az új-sonorai és földi történelemmel kapcsolatos eredményeid elégségesek, de a számtanban hiányosságok mutatkoznak. Szóbeli készülésre van szükség.

Néztem, ahogy a rozoga öreg robot előremegy, mutatva az utat, és felsóhajtottam. Minek kellett ez, Lewis nagypapa?, gondoltam ezredszerre is. Néha az jutott eszembe, hogy így tervezte, és szántszándékkal hagyta bekapcsolva a dadusrendszert. Lulunak meggyőződése volt, hogy ez történt.

– Esetleg várhatnánk holnapig, amíg feltöltődik a másik két felderítő, és kiküldhetnénk őket. – Nagyot cuppant a bakancsom, ahogy tettem egy lépést. – Vagy mehetnél egyedül is.

– Ha Priscilla megsérült, akkor létfontosságú, hogy mihamarabb odaérjünk. Miután az előző szezonban elvesztettük Hannah-t, csak három felderítőnk maradt, és nem kockáztathatjuk egy másik épségét, hogy megmentse a társát. Ráadásul tudod jól, Oliver, hogy kíséret nélkül nem hagyhatom el a gazdaságot.

– Tudom – morgolódtam. – Első számú szabály.

Első számú szabály. Védjétek meg Rogert! Roger nélkül összeomlik a gazdaság. Nem hagyhatja el egyedül. Hetente el kell végezni a karbantartását. Akármibe is kerül, védjétek meg Rogert!

A másik két házi méh drón, négyszáztíz és négyszáztizenhárom, akárhogy is nevezték őket, a havi háromszori karbantartásuk és újratöltésük egyikén voltak éppen. Ha idő előtt vesszük le őket a töltőről, azzal állítólag kockáztatjuk, hogy sérül a már így is vacakoló vezérlésük. És számomra érthetetlen okok miatt egyszerre mindig kettőt kellett tölteni. A töltés felváltva, szombatonként történt, úgyhogy mind a három töltődött két egymást követő héten, aztán jött egy hét szünet, és kezdődött újra az egész.

Házi méheknek hívtuk őket, bár tudtam, hogy sokkal nagyobbak a földi rovaroknál, amelyekről a nevüket kapták. A legkorábbi változat a kutyák mintájára készült. Három különböző modellünk állt rendelkezésre. A gazdaságon dolgozó drónok túlnyomó többségét nagyobb akkumulátorral és kevesebb autonómiával tervezték. Három felderítőnk maradt – kettő, ha négyszáztizennyolc, vagyis Priscilla, eltűnt. Valamivel kisebbeknek bizonyultak a drónoknál. És itt meg kell említeni még Rogert, a „méhkirálynő” MI-egységet. Ő volt a legkisebb, feleakkora, mint a többiek, nagyjából akkora, mint egy macska.

Hetven éve lakták be a bolygót. A nagyapám, Edward Lewis – akit csak Lewisnak hívott mindenki – az Utolsó Reményen, a tizenöt hatalmas generációs hajó egyikén született, amelyek telepeseket hoztak a bolygóra. Mérnöki és háziméh-javítói szakmát tanítottak neki. Bolygó körüli pályán jártak már, amikor megszületett, és tizenhét éves volt, amikor letelepedtek Rázós Landolás városában. Négy évre rá a csoportja ideköltözött, a Baya-félszigetre, hétezer kilométerre a várostól, a nagy óceán peremére, és létrehozta Égett Végek mezőgazdasági központját. Lewis nagypapa kapott egy nagyjából ötezer házi méh termelőgépből álló flottát, hozzá ötven méhkirálynőrobotot, és a következő öt évben a környéken kialakított tanyák és ipari létesítmények építését felügyelte. Ötven évvel később is folyamatosan erről beszélt. Egészen a halála napjáig.

A házi méhek élettartama öt-tíz évnyi nehéz fizikai munka, utána meghibásodnak. Amennyire tudom, a tanyánkon működő négyszázharminc házi méhen kívül a bolygón sehol máshol nem maradt belőlük. Rogert, akit valójában Roger-Rogernek hívtak, a legutolsó méhkirálynőként tartották számon. Ha egyszer meghibásodik, akkor itt a vége. A vezérlőn keresztül is ki tudjuk küldeni a drónokat egyszerű mezőgazdasági feladatok elvégzésére, de nem dolgoznának olyan összhangban, ahogy most. És ha maradna felderítő, akkor se működne tovább.

Nagyapám még csak a huszonkilencedik életévét töltötte, amikor befejeződött a telep létrehozása, és ahogy mesélte, azt mondták neki, „húzzon a vérbe, és dögöljön meg az egyik tanyán”. Úgyhogy lényegében ezt is tette. A nagyanyámmal, Yolandával létrehoztak egy tanyát, és öt évre rá megszületett az anyukám. Nagyjából ekkor fedezte fel, hogy a helyi kormányzat egy raktárhelyiségben tartja az összes megmaradt házi méhet: nem csinálnak semmit, üzemen kívül helyezték őket. Igényelt kétezer egységet, hogy nekilásson átszerelni őket mezőgazdasági munkára. Engedélyezték.

– Megtaláltam Priscilla jelét – mondta Roger, ahogy a mocsár fölé magasodó egyik domb tetejére értünk. A sár és a nád helyett nagy kerek bokrokat lehetett találni itt, a sűrű nedvüket esélytelennek tűnt kiszedni az ember ruhájából. Ráncbokornak nevezték őket, mindenütt ilyenek bukkantak fel. Elképesztő bűzt árasztottak, úgy szaglottak, akár egy bőrfertőzésben szenvedő birka alfele. Gyorsan is nőttek, és folyamatosan ügyelnem kellett, nehogy bemerészkedjenek a földünkre. Rohadtul nehéznek bizonyult kiásni a gyökereiket, és bármennyire sokat segítettek is a házi méhek, a gyökérásáshoz nem konyítottak.

A domb tetejére értünk, erősen ziháltam. Délre pillantottam, hátha újra látom az óceánt. Nem láttam, csak újabb, bokrokkal benőtt dombokkal néztem szembe. Végre elkezdtem józanodni, de még mindig úgy éreztem, bármelyik pillanatban rám törhet a rosszullét.

– Milyen messze van?

– Csak egy kilométerre, azon a dombon túl.

– Egyáltalán mit keresett ilyen messze?

– Ismeretlen rádiójelet érzékeltünk a felszínen, és Priscilla egyik feladata megvizsgálni az ismeretlen jelek forrását.

Megtorpantam.

– Várjunk csak! Ismeretlen rádiójelet érzékeltetek itt, a semmi közepén, kiküldtél egy felderítőt, és az eltűnt? Nem gondolod… nem is tudom… hogy ezzel kellett volna kezdened valamit? Vagy egy másik felderítőt is küldeni vele?

– Oliver, a másik két működőképes felderítőnek azért nem volt lehetősége megvizsgálni a helyet, mert éppen azon munkálkodtak, hogy hazahozzák az eszméletlen testedet a másik gazdaságból. Már megkezdték a rendes karbantartási ciklusukat, amikor Priscilla eltűnt.

– Hogy a picsába?

Csing!, bukkant elő a büntetőfullánk Roger hasi részéből. Nem is hittem volna, hogy ennyire gyors lehet: előreszökkent, és megcsípte a karomat.

– A kutya mindenit! Au! – kiáltottam fel a következő pillanatban, ahogy másodszor is megcsípett.

– Négyes számú szabály. Káromkodni tilos, Oliver.

– Utállak, Roger – lihegtem.

– A rakoncátlan diákok szokták utálni a tanítóikat, Oliver. Túlzottan engedékeny környezetben nem olyan hatékony a diákok tanulása.

– Nem vagy már a tanárom. Nem vagyok diák. Már évek óta nem. Méhkirálynő vagy. Ha nem lennél ennyire értékes, köztéri szobrot készítenénk belőled.

– A művészi érdeklődés támogatni való, amennyiben a szabadidődben foglalkozol velük, de az alapvető ismeretek elsajátítására kellene összpontosítanod. Igen, a művészek fontosak a kultúra fennmaradása szempontjából, de a kolónia kezdeti szakaszában a kézművesismeretek másodlagos fontosságúak a gyakorlati képzettségekhez képest. Jó példa erre a zenekarotok. Szerencsére az ütőhangszerek terén mutatott tehetséged alapján sosem lesz lehetőséged zenei pályafutásra.

Már vissza akartam vágni, amikor a következő dombtető felől valamilyen közelgő mechanikus dolog zaja ütötte meg a fülemet. Sziszegés, majd csörgés-zörgés. Meg valami más is. A közösségi ház aukcióin hallottam ehhez hasonló minőségű hangot: mintha erősítőn keresztül szólt volna, de még túl messze volt ahhoz, hogy értsem is. Egészen olyannak tűnt, mintha… mintha valaki ordítana.

– Roger, ez meg mi?

– Úgy hangzik, mint egy kiskorú hisztérikus kifakadása. Hangszóróból szól. Számos különös jelet érzékelek abból az irányból, pedig néhány pillanattal ezelőtt még egy sem hallatszott. Ez a jel közelebb van, mint Priscilláé.

– Jó, de miféle gép ez? Olyan a hangja, mint egy traktornak, ami ledobta a lánctalpát.

Óriási és igen színes szerkezet ért fel ebben a pillanatban a másik dombtetőre. Úgy százötven méterre lehetett tőlem. Csak álltam döbbenten, földbe gyökerezett lábbal.

A gép úgy három méter magas lehetett, két lábon járt, bár az egyik alaposan megsérült: feltehetően ez okozta a hangos zörgést. Csikorgó fém zaja kísért minden egyes lépést, utána hangos csörrenéssel.

Au. Többre nem is jutott időm, mert a hátamon találtam magam. Roger leereszkedett, és kiütötte alólam a lábamat.

– Maradj a földön. Nem szabad észrevennie. – Roger egészen a talaj közelében lebegett.

A hasamra fordultam, és behúzódtam az egyik ráncbokor mögé. A robotizé felért a szomszéd dombra.

– Mint egy óriási házi méh – mondtam. – De nem hat lába van, csak kettő.

– Oliver, maradj veszteg. Ne mozdulj, csak ha közelebb jön. Akkor viszont fuss. Ha futnod kell, fuss cikcakkban.

Roger, továbbra is a föld közelében maradva, zümmögve elhúzott arra, ahonnan jöttünk.

– Roger – sziszegtem utána, de a kis méhkirálynő már messze járt. Inkább újra szemügyre vettem az óriás robotot, pontosabban tátott szájjal bámultam a sűrű ágak mögül. Átkoztam magam, hogy nem hoztam el a karkötőmet. A kameradrónról is megfeledkeztem (Rosita mindenhová vitt magával egyet), de a karkötő rendelkezett zoom- és kamerafunkcióval is, sőt akár Roger közvetítéséből is nézhettem volna.

A robot különös, fordított ízületekkel működő lábai tojásforma testhez kapcsolódtak, amely túl kicsinek bizonyult ahhoz, hogy valaki onnan irányítsa. A test bal oldalán hosszú, ágyúforma eszköz, a jobbján négyes rakétavető csüngött – négy csőből három üres volt. Egy csokorra való antenna állt ki a gép hátsó részéből.

A legfurcsábbnak mégis a festését és a kiegészítőit találtam. Élénklila színben ragyogott, a tojás közepén zöld tüskék futottak végig, amitől olyan benyomást keltett, mintha taraja lenne. Az elejére írtak valamit, amit ilyen messziről nem tudtam elolvasni, de jól ki tudtam venni azt a két kezdetleges, ugyanakkor jellegzetes péniszformát, amiket a lábakra rajzoltak: mindkettő felfelé nézett, és kis cseppek spricceltek a tetejéből.

Egy mecha, gondoltam. Ez egy rohadt mecha.

Pontosan olyannak hatott, mint a sok száz animében, képregényben és videójátékban, ami velünk érkezett a Földről. Gyerekként órákat töltöttem azzal, hogy ilyeneket rajzoltam, vagy ilyenekkel játszottam a konzolomon. Nem is tudtam, hogy a valóságban is léteznek. Na de mi ez a festés? És mit keres itt, a semmi közepén? Honnan jött?

Forró léghullámok szálltak fel belőle, és fekete füst pöfögött a hátából, ahogy óvatosan tett egy lépést lefelé. A sérült láb vészjóslóan nyöszörgött.

– Nincs itt semmi! – kiáltotta egy fiúhang a gépből. Most, hogy felkapaszkodott, végre értettem, amit mondott. Furcsa akcentussal beszélt. Földi származású. Valaki a Földről, ami lehetetlenség.

– Azt mondtad, sok célpont lesz errefelé! Lószart!

Jött valami válasz, de nem lehetett érteni: mintha a beszélő hangját ugyanaz a mikrofon érzékelné.

– Megígérted, anya. Megígérted! Rohadj meg. Hát ez kurva jó!

Éles válasz jött erre, amelyet nem értettem.

– Nem, azt mondtad, a városba fogok menni. Itt nincs semmi! Megígérted. Tönkretetted a születésnapomat.

A gép előbb balra, aztán jobbra fordult, a tojásforma szembenézett a területtel. Halk, mechanikus, mégis teljesen idegen suttogás hallatszott, ahogy mozgott a gép.

– Nem tudok odamenni. Túl messze van. Eltört ez a szar. Lassan reagál.

– …

– Honnan tudjam? Elcseszték a tervezést. Venned kell nekem egy újat.

Újabb dühös válasz.

Éles, fülsértő visítás hallatszott a robotból: begerjedt tőle a hangszóró. A tojástest ide-oda szökdécselt, közben csapkodott is.

A gyerek volt. Visított.

Mi a fene?

Végre megértettem, mit is látok és hallok. Távvezérléssel irányították a gépet. Egy gyerek. Egy gyerek, a Földről. Érthetetlen okból a gyerek épp az anyjával vitatkozott a hangosbeszélőben.

Ösztönösen az égre pillantottam. A kapura. Nem láthattam, pedig ott volt. Távcsővel lehetett csak látni, még olyankor is csak éjjelente. Egész életemben ezt néztem. Nagyapám épített egy teleszkópos fészket a pajta tetejére. Az évek során rengetegszer meg kellett néznünk a kaput. Ha elég sokáig nézte az ember, akkor néha látni lehetett, ahogy odafenn iparkodnak a kaput összerakó drónok. Csak ültünk a tetőn, ettük a nyalókaforma jégkrémet, ő meg mesélt mindenfélét a Földről, pedig ő se járt ott soha.

Százharminchárom évbe tellett elérni Új-Sonorát, ötvenbe megnyitni a lyukat, a kolónia hatvanöt-hetven éves lesz, mire megépül a kapu. Amikor végül megnyílik és összeköt minket az otthonnal, megváltozik minden.

Megélte, hogy megnyílt a lyuk, de meghalt, mielőtt tavaly beindult a tényleges szállítókapu. A Föld–Új-Sonora kapu kétszázegy évvel azután nyílt meg, hogy tizenöt generációs hajó új otthon reményében elhagyta a Föld körüli pályát.

Még mindig vártam a nagy változást. A lyuk, ez a mikroszkopikus méretű kapu, amely lehetővé tette az információcserét, bár mást nem, közel húsz éve nyílt meg. Korlátozottnak bizonyult a sávszélessége, de az életem túlnyomó részében azonnal hozzáfértünk a Földről származó hírekhez, médiatartalmakhoz és a kommunikációs lehetőségekhez.

Az első telepeseknek még könyvtáruk volt a földi médiumokból: tartottak ott könyveket, filmeket és játékokat is. Nagyapám rajongott a huszadik századi cowboyfilmekért. Én a képregényeket és a videójátékokat szerettem. Amikor a lyuk megnyílt, rengeteg új dolog ömlött ránk, és igazából nem is nagyon különböztek a régiektől, amiket már ismertünk. Egészen úgy tűnt, mintha a haladás megállt volna, miután az emberek nekiláttak menekülni a bolygóról.

Kétszáz éve, hogy elmentünk, és még mindig ugyanazokat a beszédfordulatokat használtuk. Ugyanazokat a filmeket néztük, főleg most, hogy a törvény tiltotta, hogy az MI embereket ábrázoljon. Ugyanazokat a képregényeket olvastuk. Ugyanazokat a videójátékokat nyomkodtuk. Csak a grafika volt más, és itt nem érhettük el azokat az immerziós felszereléseket, amelyek olyan népszerűvé váltak a Földön az utóbbi néhány évben.

Sok furcsa szlengkifejezést sem egészen értettem, pedig rendszeresen fogyasztottam a földi médiumokat. A zene is másképp hangzott, és biztosra vettem, hogy sose fogom megérteni. De hiába volt nagyon más a szleng, még mindig értettük egymást. A Földön elsősorban angolt és mandarint használtak. A spanyol sokat veszített népszerűségéből, de még beszélték. Itt, a félszigeten csak angolul társalogtak, bár tudtam, hogy a félreeső települések között akadt, ahol kizárólag spanyolt beszéltek. Tudtam néhány mondatot spanyolul, de ennyi. Lewis nagypapa leállította Roger spanyolleckéit Yolanda nagymama halála után; azt mondta, túlságosan is fáj a szíve, amikor hallja.

Tavaly megnyílt a valódi szállítókapu, és ennek nagyon fontos, jelentőségteljes dolognak kellett volna lennie. De a köztársaság nagykövetének rövid látogatásán kívül nem sok minden történt azóta. A lakosság és az érkező telepesek számára még mindig nem nyitották meg, és még nyolc év, mire véget ér a karantén, úgyhogy addig nem is fogják. Se étel, se más áru vagy luxuscikk nem érkezett más bolygókról az azonnali szállítást lehetővé tévő kapun át.

Nekünk, Új-Sonorában nagy dolognak számított, de a földieknek csak egy nap volt a sok közül. Már évek óta minden héten újabb távoli kolóniával vették fel a kapcsolatot. Az eltelt időben gyorsabb kapuépítési megoldásokat és űrhajóhajtóműveket fejlesztettek, és az új kolóniák tíz év vagy még rövidebb idő alatt építettek kaput maguknak. Sok olyan kolónia, amellyel felvették a kapcsolatot, újabbnak ígérkezett, és messzebb is esett, ezért Új-Sonora érdektelenné vált a földi lakosság számára, legfeljebb akkor jutott eszükbe, ha könnyű célpontot kerestek, ahol kiélhetik az idegengyűlöletüket.

Huss!

Nagyot ugrottam, ahogy elsült a mecha bal oldali ágyúja, mire a tőlem jobbra, fél kilométerre lévő domb földet, köveket és fákat záporozva felrobbant. Rengett a talaj a talpam alatt.

Döbbenten néztem a pusztítást. Annyira váratlan, annyira erőszakos volt az egész.

A gyerek még mindig visított. Elég biztosra vettem, hogy az ágyúnak nem állított semmilyen meghatározott célpontot.

Próbáltam kitalálni, mi is folyik éppen, mit kereshet itt. Valamiféle új eszközt tesztelnek a dombok között? Ennek nem sok értelmét láttam. Karantén alatt zajlott minden. Se ki, se be, legfeljebb állami ügyek esetén tettek kivételt. Eszembe jutottak a srác szavai: Azt mondtad, a városba fogok menni. Miért küldene bárki egy felfegyverzett mechát a városba? És ami még jobb kérdés: miért küldenének oda olyat, amit egy gyerek irányít?

Egyszerre rémisztő gondolatom támadt.

– Annyira naiv vagy – mondta Rosita tegnap este. Mindenki erről beszélt, a csapból is ez folyt.

– Hülyeség. Semmi értelme. Miért rágódik ezen mindig mindenki? – kérdeztem, miközben elhessegettem a bogárkamerát a karkötőjéről, és véletlenül a földnek csaptam, amitől Rosita nagyon bedühödött.

– A Föld el akar űzni minket innen – magyarázta, ahogy felvette a kamerát, és megnézte, hogy működik-e. – Csak arra várnak, hogy nyíltan ellenszegüljünk.

– De miért? Nem ártottunk nekik. Óriási ez a bolygó, és alig élnek rajta. Rengeteg hely van itt. Nem fogjuk megállítani őket, ha jönnek, és nekilátnak ők is gazdálkodni.

Sose foglalkoztam különösebben a félszigeten kívüli hírekkel, nem úgy, mint Rosita és általában a falubeliek, akik a kolóniaközi hírcsatornákra gyógyultak attól a pillanattól fogva, hogy azok elindultak. Ez nem jelenti azt, hogy nem foglalkoztam volna semmivel, vagy hogy naiv lettem volna. Legalábbis szerintem nem. A barátaim mindig beszélgettek erről-arról, csupa olyasmiről, ami annyira messze történt, hogy semmiféle hatást nem gyakorolt ránk.

Még a saját bolygónk politikai élete is teljesen hülyeségnek, jelentéktelennek tűnt. A miniszterelnök Rázós Landoláson élt, egy olyan városban, amelyet soha egyikünk se látott még, és várhatóan nem is fogunk látni. Folyton bejelentett valamit, utasításokat adott nekünk, megmondta, mit tehetünk, és mit nem. Soha senki nem foglalkozott vele. Soha semmilyen következménnyel nem járt. Ténylegesen a bolygó átellenes oldalán laktunk, az egyik irányban egy hatalmas óceán, a másikban hegylánc és sivatag választott el minket. A nagyobb települések között nem építettek ki semmiféle megbízható közlekedési hálózatot. Ott volt a személyzet nélküli terményvonat, de az évente csak kétszer járt.

Pár hónappal ezelőtt szóltak, hogy mindenkinek DNS-mintát kell küldenie, mert a földi kormány valamiféle családfakutatási programba kezdett. Senki se küldött. Először is azért, mert nem adták meg, mivel és hogyan készítsük el a mintákat. Másodszor, az alapító okirat szerint többé egyébként se kell engedelmeskednünk a Föld utasításainak. Független rendszernek számítottunk. A telepesek feladták az életüket, eljöttek egy új bolygóra, és a gyerekeik – illetve az unokáik – öröklik a bolygót. Nincs semmiféle adó. Semmiféle többségi tulajdon. Teljesen függetlenek leszünk. Miután megnyitottuk a kaput, visszavehetik a generációs hajókat, de ez minden. Ezt az alkut kötöttük, és a nagyapám nagyon büszkélkedett.

Majd a múlt hónapban elrendelték, hogy valamennyi huszonnyolc év alatti személynek Rázós Landolásra kell utaznia, hogy felvegyék a névjegyzékbe, és egészségügyi szűrésen essen át. A semmiből, minden előzmény nélkül jött ez az utasítás. Kötelező volt. Aki nem engedelmeskedett, azt bebörtönözték. Még csak alá se írták, úgyhogy azt sem tudtuk, hogy az új-sonorai vagy a földi kormány rendeletéről van-e szó.

Most se mondtak semmit arról, mégis hogyan kellene eleget tenni ennek. Viccnek hatott az egész. Talán három vagy négy repülő szállítóegység működött az egész területen, egyenként ha tíz utas fért beléjük. A Baya-félsziget lakossága a falvakkal és Égett Végekkel együtt közel ötvenezer főt számlált. Ráadásul hamarosan kezdődött az aratás. Egyszerűen nevetségesnek tűnt a kialakult helyzet.

– Várjunk csak! Ez meg mi? – kérdezte a gyerek, ahogy a robot megfordult. – Látlak, pöcsfej!

Újra elsült az ágyú, ez alkalommal az égbe lőtt. Észrevettem Rogert, amint zümmögve elhúz az izé mellett, és eltűnik a másik irányba.

Majdnem megállt a szívem. Ne! Ne! Ne!

– Elkaplak! Megbaszom anyádat! – visította a mecha.

Roger pityegett valamit, amit nem értettem, közben a gép feje körül keringett. Mi a fenét művel?

– Tegnap este nem ezt mondta! – sivította a mecha. – Ááá!

Az oldalára zuhant, ahogy a roncsolt láb gőzt sziszegve, folyadékot fröcsögve kettétört. Nagy zajjal, bucskázva gurult végig a domboldalon. Ebben a pillanatban a rakétavetőben lévő utolsó töltet kilőtt, és csigavonalban repült előre. Nagy ívű kört írt le sziszegve a ködben, majd egyszerre a rejtekhelyem felé – felém – kanyarodott.

Basszus!

Egyre közeledett, én pedig kapkodva felálltam. Levetettem magam a dombtetőről, egyre lejjebb gurultam, ahogy a rakéta elhúzott fölöttem, és becsapódott a talajba, pontosan ott, ahol eddig rejtőztem. Villámcsapással felérő dörrenés hallatszott, a robbanás földet, köveket, növényeket záporozott a nyakamba, ahogy görögtem lefelé. A domb tövében valami keménynek csapódott a fejem. Hullott rám a föld, és csengett a fülem. Forgott velem a világ. Nagy fröccsenéssel merültem a sárba.

Fel kell kelnem. Futnom kell.

A testem nem engedelmeskedett.

A mecha is és én is leestünk a magunk dombjáról, mind a ketten ugyanabba az irányba. Nem lehetett nagyon messze tőlem. A gép már nem zúgott olyan hangosan, mint korábban, de a kölköt még mindig hallottam, mert óbégatott. Úgy ötven méterre lehetett, habár onnan, ahol feküdtem, nem láttam a gépet. A dombok közötti terület sárban úszott, és nádas borította.

Egy cuppanás kíséretében felültem. Vér ízét éreztem a számban. A halántékomhoz értem, és vörös lett az ujjam. Zuhanás közben felsértettem a fejbőrömet.

Rám küldött egy rakétát. A kis szaros megpróbált megölni. Meglátott volna? Esetleg hőkövető volt a rakéta?

Roger alacsonyan repült, ahogy előbukkant a nádasból. Aggodalmasan kattogva zümmögött körbe.

– Oliver, hogy vannak a csontjaid? Járóképes vagy?

– Feldühítetted. Mi lett vele?

– Átvágtam a sérült lába egyik tartóelemét, majd rávettem, hogy tegyen egy lépést, amitől lebucskázott a dombon. Lokalizáltam a mozgásvezérlőjét, és eltávolítottam. Azt hiszem, most már nem képes további mozgásra, arra viszont nem jöttem rá, hogyan lehet zavarni a hang- és képcsatornát. Azt hiszem, számomra ismeretlen kommunikációs rendszert használ. Vissza kell menned a gazdaságba. Valamivel távolabb egy másik rádiójelet is érzékeltem. Lehet, hogy egy átjátszóállomás csapatszállítóknak, ami azt jelzi, hogy még több ilyen gép érkezhet. Amíg te visszamész, én megvizsgálom a helyszínt. Az oktatásnak vége. Alkalmaztam a peremvédelmi protokollt.

– Az meg mi a fene?

– Nem érdekel, mennyibe kerül! Születésnapom van, anya! – sivalkodott a mecha. – Tönkrement! Tönkrement ez a szar!

– Vissza kell menned a gazdasághoz, Oliver – ismételte Roger.

– Mi a helyzet az első számú szabállyal?

– A peremvédelem elsőbbséget élvez. Kérlek, Oliver, menj! Menekülnöd kell.

Feltápászkodtam. Ki kellett törölnöm a vért a szememből. Így már láttam a gépet: arccal előre hevert a sárban, a nádasban, az előttem lévő domb tövében. Totálkáros volt. Az ágyúcső letört a tojásforma testről, meghajolva hevert mellette. A zöld taraja is letört, ahogy legurult. Különböző fémdarabok hevertek körülötte. Egyáltalán nem mozdult, bár még mindig visított a beszélő, igaz, a sártól most kissé tompábban szólt.

A rohadt életbe, gondoltam. Remegett a karom. Ez a valóság. Ez az izé tényleg itt van.

– Nem tud mozogni?

– Nem hinném – felelte Roger. – De azt nem tudom teljes bizonyossággal kijelenteni, hogy nem árthat neked.

– Tudod, honnan jött? Vagy hogy miért van itt?

– Épp elemzem. A jármű oldalán lévő gyártási szám szerint ez „103.08a modell, felderítő dragonyos. Apex Industries alapkiadás.” Próbáltam utánanézni az Apex Industries honlapján, hogy mit találok erről a modellről, és információkat szerezzek róla, de a globális hírfolyam nem érhető el. Átállok az Utolsó Remény kapcsolatára, de az lassabb. Láttam egy alig olvasható hívójelet a modell gyártási száma alatt a lapkába ütve. „Hobie Martin” van odaírva, de áthúzták ugyanazzal a szimulált festékszórócsíkkal, ami a jármű többi részét is borítja. Alatta egy marék értelmetlen betű és jel szerepel, elképesztően rendetlen írásképpel.

Roger egy adag írásjelet köpött ki, de nem tudtam értelmezni.

– Hadd nézzem!

A koszos és repedt kijelző felvillant, és megjelent rajta a mecha oldaláról készített fénykép. Amikor megláttam, megfagyott bennem a vér.

– Azt hiszem, ez „Félemberhentes” – suttogtam. Nem most találkoztam először ezzel a kifejezéssel. Tegnap este valami földi hírprogram szemléjét nézték a többiek. Néhány földi nevezett minket így. Félembernek.

Azért hívtak így, mert megváltoztatták a génjeinket, hogy egyszerűbb legyen életben maradnunk ezen a bolygón. Alig észrevehető változásokról van szó. Ugyanúgy néztünk ki. Ugyanúgy is viselkedtünk. Lehettek gyerekeink is egymástól. Ha egymás mellett álltunk volna, senkinek se tűnt volna fel a különbség. De valami okból ez mégis fontossá vált.

De ez már-már ismerősnek hatott. Nem mi voltunk ugyanis az első kolónia, amelyik valamivel magára haragította a földieket. Ők ilyenek, alapból gyűlölik az idegeneket. De ez egyáltalán nem magyarázta, mit keresett itt a srác.

– Szólnunk kell a többieknek. Van még ott, ahonnan ez jött.

– Már tájékoztattam a húgodat az esetről. Még nem küldött választ. Valószínűleg alszik. Úgy fest, nincs összeköttetés Égett Végekkel. Felülírtam Trixie 2 karbantartási ciklusát, és a peremvédelmi protokollnak megfelelően elküldtem egy üzenettel a polgármesterhez.

– Luluval tudsz beszélni, de a várossal nem?

– A húgoddal, veled és a bollyal nem a nyilvános műholdakon keresztül, hanem az Utolsó Remény segítségével tartom a kapcsolatot. Égett Végekkel kizárólag a helyi közcsatornán keresztül folyik a kommunikáció. Úgy tűnik, valamennyi elérhető műhold üzemen kívül van. Most viszont ki kell jutnod a harcterületről.

Ilyen nincs. Nem lehet.

– Hé! – kiáltottam. – Hobie, ez a neved?

Óvatosan tettem egy lépést a robot felé. Nem mozdult.

Egyáltalán nem terveztem, hogy szóba állok vele. Csak úgy kiszaladt a számon.

– Mi? – kérdezte a gép. – Ki az? Ki van ott?

– Miért vagy itt, Hobie?

– Honnan tudod a nevemet? Ki vagy te? A drón, aki körülöttem röpködött? Szétverlek apró darabokra.

– Nem a robot vagyok. Én vagyok az, akire kilőtted a rakétát. Miért szálltál le itt?

– Baszd meg!

– Oliver – suttogott a fülembe Roger. – Ragaszkodom hozzá, hogy menj vissza. Nem akarjuk, hogy azonosítsanak.

– Addig nem megyek vissza, amíg nem sikerült megértenünk, hogy mi folyik itt.

Tettem még jó néhány lépést a mecha felé. A bakancsom minden alkalommal szörcsögve merült a sárba. Felvettem egy követ, és megdobtam vele a gépet. Nagyot kondult rajta, de a mecha nem reagált.

– Te is közéjük tartozol. – Nem kérdésnek szánta. – Honnan tudod a nevem? Jön már a javítódrón. Megjavít, feltölti a lőszert, és akkor szétlőlek.

Ez nem fog innen eltűnni egyhamar.

– Miért vagy itt? – kérdeztem újra.

– Mert megdugtam anyádat, azért.

– Anyám halott. – Újabb lépés.

– Te vagy halott.

Ekkor egy másik, női hang szólalt meg a gépből, szintén földi akcentussal beszélt.

– Fiatalember, ha nem felkelő, el kell mennie a fővárosba. A városban biztonságban van. Nem kellene a háborús övezetben szórakoznia.

– Háborús övezetben? És miféle városról beszél? Égett Végekről?

– Jaj, ne már, anya! – csattant fel Hobie. – Fogd be! Tök ciki vagy!

– Mi is a neve? – kérdezte az édesanyja. – Valami Rázós? Az az egyetlen biztonságos terület. Minden mást elleptek a terroristák. A civil lakosság már elmenekült.

– Rázós Landolás? Tudja maga, az milyen messze van? Lényegében lehetetlen eljutnom oda. És nincs itt semmiféle terrorista. Se háború. Nincsenek fegyvereink. Soha életemben nem fogtam a kezembe valódi fegyvert. Parasztok vagyunk. Szerintem rossz helyen járnak.

– Ó, jaj! – szaladt ki a nő száján.

– Hazudik. Ha nincs fegyveretek, akkor hogy tettétek tönkre a mechámat, seggarc? Mert nem az a kis röpködő robot volt, az biztos.

– Hobie, hogy beszélsz?

– Anya, kimész a szobámból? Elrontod az egészet.

– Nem tettem tönkre a mechát – válaszoltam. – Elbotlottál vele, és legurultál a dombon. A lábad már eltört, amikor megláttalak. Nem válaszoltál. Miféle felke…

– Feküdj! – ordította Roger, és másodszor is kilökte alólam a lábamat, ez alkalommal elölről. Hasra estem a sárban, épp akkor, amikor valami elhúzott a mocsár fölött.

– Fel, Oliver! Kelj fel!

Felálltam. Gőzpamacsok töltötték meg a völgyet. Már nem láttam a mechát. A mély zümmögés alapján egy másik gép húzott el felettünk az előbb, felvert sarat és füstöt hagyva maga után.

– Fuss! Futás haza! Gyerünk, Oliver! – mondta Roger.

Most meg is tettem, amit mondott. Nem vitatkoztam. Megfordultam, és futottam.

Alig öt perc múlva, mialatt futottam vissza a tanyára, óriási robbanás visszhangzott végig a dombokon, olyan hangosan, hogy beleremegett a föld a talpam alatt, és újra megbotlottam.

Roger, gondoltam, ahogy megálltam, és visszanéztem arra, ahonnan jöttem. Nem láttam mást, csak füstöt.


A RITMUSMAFFIA-SZALAGOK. ÖTÖDIK JELENET

Mosolygó idősebb párt látunk. Élénksárgára festett ajtó előtt ülnek egy tornácon. A férfi Roberto Gonzales (81), új-sonorai telepes. Kissé pocakos, csupa kosz. Széles fehér cowboykalap van a kezében. A szalagja mintha türkizből lenne. Mellette foglal helyet a felesége, Maria Gonzales (80). Egy hintaszéken ül, és kötöget valamit, ami egy csecsemőnek szánt felsőnek tűnik.

ROSITA (KÉPEN KÍVÜL): Tiszta kosz vagy. Hogy csinálod, hogy ilyen fehér marad a kalapod?

ROBERTO (KEZÉBEN FORGATJA A KALAPOT): Maria egy csoda. Nem tudom, hogy csinálja. Koszos lesz, aztán másnap mintha vadonatúj lenne.

ROSITA: Hogy csinálja, Mrs. Gonzales?

Mrs. Gonzales mosolyog, de nem mond semmit.

(időbeli vágás)

Robertónak most a fején van az óriási cowboykalap. Sokkal több készült el a ruhából, amelyen Maria dolgozik.

ROBERTO: Még azelőtt elértük a bolygó körüli pályát, hogy a világra jöttem, de én még a hajón születtem. Amíg elvégezték a terepfelméréseket, mi tanultunk. Maria és én nem ugyanakkor érkeztünk. Két évvel előttem ért ide. Tizenhét éves voltam. Az Utolsó Reményen utaztam, ő az Adioson. Egyenesen a félszigetre mentem. Maria a vonatokkal jött a félszigetre, még Rázós Landolásról.

Megfordul, és szeretetteljesen meglapogatja a nő lábát.

ROBERTO: Szerencsémre úgy döntött, idejön.

Maria leteszi a kötését.

MARIA: Aztán emlékezz ám erre!

Nevetnek mindketten.

(időbeli vágás)

Roberto egy jégkrémnyalókát ad Rositának.

ROSITA (NEVET A KÉPEN KÍVÜL): Évek óta nem ettem már ilyet. Jaj, most aztán kísért a múlt!

ROBERTO: Elkezdtem újra készíteni ilyeneket.

(időbeli vágás)

Roberto egy mező felé mutat, az út túloldalán. A kamera rövid időre elfordul, széles földutat látunk. A túloldalon aszott fák látszanak sok kilométeren át.

ROBERTO: Pedro kapott tíz hektárt. Az ifjabb Beto attól délre szintén tízet. Kölcsönkértünk néhányat Lewis házi méhei közül, és miután megérkezett az első szállítmány, gyümölcsöskertet ültettünk. Tudod, még mielőtt… Most csak itt áll az egész. Lehet, hogy szomorúnak kéne lennem, hogy folyton látom, de örülök, hogy a gyümölcsös itt van a szomszédban.

Maria leteszi a kötését, feláll, és bemegy.

ROBERTO: Néha elszomorodik, amikor eszébe jutnak a fiaink. Hogy sose születtek unokáink. (NAGYOT SÓHAJT) Néha én is elszomorodom.

Abirtokunk határához érve megláttam a felvert port, amit a kvad hagyott maga után. Lulu volt az: épp elhagyta a gazdaságot, és felém tartott. Leintettem. Észrevett, és lekanyarodott az útról, hogy félúton találkozzunk. Kimerülten görnyedtem előre, megvártam, amíg odaér hozzám.

Egy házi méh roncsa hevert a kvad platóján. Felismertem, az egyik drónnak bizonyult. Néhány nappal ezelőtt elütötte egy gabonaszállító, és Lulu azt tervezte, beviszi a városba, odaadja Fritznek, hátha tud neki új lábat készíteni.

– Ollie! Jól vagy? – kiáltotta, ahogy lefékezett. Leugrott a vezetőülésből, és óvatosan megtapogatott, hogy egyben vagyok-e. Lábujjhegyre kellett állnia, hogy felérje a mellkasomat. – Te vérzel!

Elkaptam aggodalmas pillantását. A húgom huszonharmadik évében járt, két évvel fiatalabb nálam, de ebben a pillanatban nagyon hasonlított Lewis nagypapára. Azokban a ritka pillanatokban, amikor nem valami epés vagy szarkasztikus megjegyzést tett, láttam a vonásain. Ugyanaz a fáradt, gyanakvó figyelem: olyasvalakié, aki egész életében azon dolgozott, hogy a megpróbáltatásokban bővelkedő környezetben is derűlátó maradjon.

Az anyukánk is ugyanilyen tekintettel nézett ránk. Állt róla egy képem a szobámban. Catnek hívták. Catalina.

Habár Lulu pöttömre nőtt – alig százötven centire, az én száznyolcvanhármamhoz képest –, a kisugárzása tekintélyt parancsolt. Túl fiatal volt ahhoz, hogy ennyi aggodalmas vonás vésődjön az arcába.

– Jól vagyok. Megkaptad Roger üzenetét? – kérdeztem levegő után kapkodva.

– Igen. Az előbb küldött még egy üzenetet, hogy keresselek meg. Tényleg lehánytad a karkötődet? Mármint, hogy egyenesen a karkötőt? Sam egyfolytában erről beszél.

– Roger jól van? Robbanást is észleltek.

– Ja, nem mondod. Hallotta az egész félsziget. Roger videót küldött róla. A második hajó felrobbantotta a mechát, aztán visszament az űrbe, nyomában egy harmadik, virágforma valamivel. Elmentek. Roger megtalálta Priscillát. Jól van. A teste sértetlen. Kifogyott a telepe. Rögzített mindent addig, amíg te meg a másik idióta oda nem értetek. Most először automatikusan bekapcsolta a lopakodómeghajtását, és ezzel sikeresen kisütötte a teljes hajtásláncát, úgyhogy leállt. Ez gond, mert kifogytunk a felderítőméretű akkukból. Már úton vannak visszafelé, de némi időbe fog telni, mert Priscilla gyalog jön, és a vészhelyzeti telepét használja. Roger nem akarja, hogy segítsünk. Gondolom, fütyül az első számú szabályra.

Felültem a kvadra; bepréseltem magam a vezetőülésbe, de Lulu áthessegetett az utasülésre. Mindig civakodunk, hogy ki vezessen, de ma nem akartam vitatkozni vele. Egyébként is már a saját méretére állította a pedálokat.

– Te tudod, mi folyik itt? – kérdeztem.

– Igen. – Lulu kanyart írt le a járművel, visszafordítva a kocsit a tanya felé. – Mindenekelőtt bocsánatot kell kérned Rositától. Megtámadtak minket.

– Miért?

Hitetlenkedve pillantott rám.

– Miért? Te most direkt vagy ennyire hülye? Hónapok óta erről beszélünk. Lényegében emiatt szakítottál a barátnőddel tegnap este. Nem mintha emlékeznél rá.

– De ez egy mecha volt, amit egy kisgyerek irányított. Ennek így nincs értelme.

– Ez az Ugrálóvár hadművelet. Ez tény, és igen, bekövetkezett.

Rákanyarodtunk az útra, amivel még több port vertünk fel, és áthaladtunk a tárva-nyitva álló kapun. Balra bordáslemezből készült óriási pajta állt. Méhkaptárnak hívták. A tetején lévő emelvényt figyeltem a teleszkóppal meg a rengeteg antennával. Itt kaptak helyet a házi méhek és a javítóállomások, meg a vezérlő. Jobbra terültek el a földek. A birtok nyolcvanhektáros négyzetet formázott, bár egy részén nem található semmi. Úgy hatvan hektár búza, öt hektár rozs, a többi pihent ebben az évszakban. Kerítettem el helyet még a különféle zöldségeknek meg a sok kísérleti terményemnek, beleértve a dohányt is. A mezőkön nyüzsögtek a házi méhek, úgy pöfögtek körbe-körbe, mintha semmi gondjuk nem lenne a világon. Messze, az északnyugati határvonalnál, a kerítésen túl várakozva egy sofőr nélküli szökkenőt láttam. Furcsállottam a dolgot, de aztán eszembe jutott, hogy az egész bolygón leállt a háló. Addig nem megy sehová, amíg nem tud újra felmenni a netre.

Megálltunk a ház előtt. Három másik kvad már ott parkolt. Egyiket se ismertem.

– Miért vannak itt emberek?

– Egy-két órán belül itt lesz az egész félsziget – felelte Lulu, miközben lekászálódott az ülésről. – Egyedül nálunk van működő csatorna a környéken. Az is lehet, hogy az egész bolygón nincs több.

Ültem Lulu mellett, és ötödszörre is a hirdetést néztem. Láttam már, de eddig egyáltalán nem foglalkoztam vele, mert eszembe se jutott, hogy bármi köze lenne hozzánk. Tizenöten álltak mögöttünk, a környező tanyákról érkeztek. A konyhába is jutott emberekből, ahol épp reggelit készítettek. Vagy ebédet. Nem is tudtam, mennyi az idő. Más helyiségekből beszélgetés hallatszott. Beszélgetés és halk zokogás.

A karomat dörgöltem. Nem szerettem, hogy ennyi ember van a házunkban. Valahogy nem tűnt helyénvalónak. Betolakodásnak annál inkább. Nyugtalan lettem tőle. Lewis nagypapa se szerette soha a tömeget. Emlékszem, Yolanda nagymama rengeteg vidám, nevetéssel teli összejövetelt tartott, és Lewis nagypapa olyankor mindig visszahúzódott ide, a dolgozószobájába, hogy olvasson, esetleg kiment a méhkaptárba.

Amikor nagyanyánk meghalt, mindennek vége szakadt. Lulu még csak hatéves volt akkor, alig emlékezett rá. Nekem nyolcévesen, majdnem kilencévesen, a Yolanda nagymamával kapcsolatos emlékeim jobbára hangokból, szagokból és a kedvességét idéző benyomásokból álltak össze, habár a halála napját olyan pontosan fel tudtam idézni, mintha tegnap történt volna. A számban éreztem a fahéj és az olvadt cukor ízét. A tenyeremben nehezedő tésztát.

Az utolsó nap mellett viszont még arra is emlékeztem, hogy Yolanda nagymama mező- és gépolajszagot árasztott. Keményen dolgozott, mindig derűsen mosolygott, mindenkit ölelgetett. Amikor összejövetelt tartott, az egész házat megtöltötte a fahéjillat, a beszélgetés, a nevetés és a főzés illata.

A ház most újra nyüzsgött. Még azt sem tudtam pontosan, hogyan találtak ide az emberek. Feltehetőleg úgy, hogy Égett Végeken kívül itt működött az egyetlen karkötőjavító állomás. Még akkor se jöttek ennyien, amikor Lewis nagypapa meghalt. Nem tartottam helyénvalónak, főleg úgy nem, hogy egyetlen barátunk se ért még ide. Se Sam, se Tito, se Axel. Se Rosita. A kapcsolatot se tudtam felvenni velük, és így olyan elszigetelten éreztem magam, mintha a levegőben lógnék.

Az itt lévők többsége idősebb volt: a hatvanas éveik végén, a hetvenesek elején jártak. Néhányan az én korosztályomból, illetve még fiatalabbak is beugrottak, de senki, akit igazán ismertem volna.

Egyetlen harminc és hatvan év közötti se akadt. Még azt sem tudtam, akadt-e még egyáltalán bárki a bolygón ebből a korosztályból. Egy egész nemzedék – édesanyám nemzedéke – halt bele a Kórba, amivel tátongó seb esett a népességen. Most, amikor ilyen sokan összegyűltek, ez a seb még jobban szemet szúrt.

Lewis nagypapa halála után Lulu beköltözött a hálószobájába, ebből a szobából meg Lulu számítógépes szobája lett. Régen itt tartottam egy másik dobszerkómat is, még akkor, amikor többet gyakoroltam. Miután kiköltöztettem onnan, lényegében az lett Lulu streamingstúdiója. Felajánlotta, hogy elmegy a pajtába, de nem engedtem. Többnyire ruhátlanul streamelt. A házban volt fűtés, a pajtában meg nem, csak a vezérlőben.

Lulu nem szégyellte, mivel foglalkozik online azért, hogy legyen megtakarított pénze, és bár a mi korosztályunkba tartozók előtt még el is büszkélkedett volna vele, az idősebb látogatóinkat sosem szokta beengedni ebbe a szobába. Ha valakinek mutatnia kellett valamit a neten, kihozta a képernyőt és a billentyűzetet a konyhába.

Amikor beléptünk a házba, Mr. és Mrs. Gonzalez, valamint Mrs. Xalos már ott ült a számítógép előtt, és folyamatosan érkeztek az emberek. Egymásra pillantottunk, majd Lulu asztalára, aztán a szomszédainkra, aztán a számítógép képernyőjére, végül újra az asztalra. Helyben nyomtatott szexjátékszerek komoly gyűjteménye sorakozott ott, köztük egy rókafarok is, a végén csillogó, ezüst pluggal.

Mielőtt a gépéhez lépett, Lulu a szemével a játékok felé intett, így jelezve nekem, hogy tüntesd el ezeket innen!

Oldalazni kezdtem az asztala felé, hogy észrevétlenül ráterítsek valamit, de nem igazán tudtam, mit is kellene tennem. Ha megmozdulok, azzal felhívom a figyelmet az egészre, márpedig olyan sok eszköz sorakozott ott, hogy egyszer biztosan fordulnom kellene, ha el akarom vinni mindet.

A tekintetem megakadt az opálos háttéren, amelyet Lulu az élő közvetítéseknél használt. Összetekerve állt a sarokban, egy bikinifelső lógott rajta. Nyúltam volna a felgöngyölt papírért, de a kezem megállt félúton. Láttam, hogy mögötte Lulu egyik szerepe, Gigi, a tanyasi lány életnagyságú kartonpapír alakja bújik meg.

– Oliver, a fejed! – kiáltott fel Mrs. Gonzales, és egyszerre mintha öt idős néni ragadott volna meg. Belenyomtak a Lulu melletti székbe, és hangosan kotyogtak a fejem fölött. Ahogy elleptek, vállat vontam a húgom felé: én megpróbáltam. Langyos vízzel kimosták a vágást a homlokomon, aztán rányomtak valamit, ami csípett.

– Minden rendben – kezdtem. – Ez csak egy kis…

– Mi történt veled?

– Az egyik olyan izé volt – mondta Lulu. – Megtámadta Rogert és őt, és alig sikerült megúsznia.

Levegő után kapkodtak a helyiségben.

Aztán Mrs. Xalos ragaszkodott hozzá, hogy nyugton üljek, amíg Mrs. Gonzales bekötötte a fejemet gézzel, amit mintha a semmiből húzott volna elő. Mialatt elmeséltem, mi történt, ötször-hatszor körbetekerte a fejemen, mintha mumifikálnának éppen.

Amilyen gyorsan megrohantak, ugyanolyan gyorsan léptek hátra, hogy szemügyre vegyék a munkájuk eredményét. Nyugtalan pillantást vetettem az egyelőre megjegyzés nélkül hagyott szexjátékokra. Nagyot sóhajtottam. Úgy tűnt, a történetem elvonta a figyelmüket.

Aztán alig telt el egy perc, és Mrs. Becerra ráncos arcán helytelenítő kifejezéssel nézte a bikinifelsőt. Ha egyszer észreveszi az asztalt, minden bizonnyal szívrohamot kap, és itt helyben összeesik. Szerencsére miután Lulu feltekerte a hangerőt, lényegében mindenki a számítógépet figyelte.

A képernyőn egy pontosan olyan mecha háromdimenziós modellje forgott körbe, amilyennel az előbb találkoztam, közben egy műsorvezető kiabált. Tudtam, hogy a földiek többségének olyan okosképernyője van, amelyen megfoghatják és kihúzhatják, amit látnak, aztán kedvük szerint pörgethetik és forgathatják. A mi képernyőnk egyenesen a Hibisco egyik lakórészlegéből származott, több mint kétszáz éves volt, és semmi ilyesmit nem lehetett csinálni vele.

A képernyőn egy a köztársasági zászló piros-kékjére festett mecha látszott épp, amint háború sújtotta városon menetel végig, miközben koszos, dühös, arcukat eltakaró emberek lőtték folyamatosan impulzuskarabéllyal. Rajzfilmszerű színezéssel készült a jelenet, ahogy a földi törvények előírták. A valódival ellentétben erre a mechára forgó Gatling-ágyút szereltek. Az ágyú felpörgött, és az arcukat eltakaró emberek irányába mozdult. A képernyő tetején szöveg futott keresztül: NERTIAA-figyelmeztetés. Ez egy számítógépes grafikát használó rekonstrukció. Valamennyi digitális grafikai modell a jóváhagyott adatbázisokból származik.

– Ugrálóvár hadművelet! Tervezz saját harcgépet! – üvöltötte közben a hang. – Harcolj a köztársaságért! Mentsd meg az emberiséget! Most az otthonod biztonságából irthatod a mocskos lázadókat!

Váltott a kép, felnőttek ültek egy sorban. Mindegyik sisakot és szemüveget viselt: immerziós felszerelés, ilyen eszköz, illetve technológia nem volt nálunk. Részben ezért is nem foglalkoztam igazán a hirdetéssel. Tucatnyi hasonló játék reklámja pörgött a neten.

A képernyőn továbbra is futott a szükségtelen figyelmeztetés, hogy az egész egy számítógépes grafika.

– Csatlakozz, és ingyenes festéssel személyre szabhatod a mechádat. A legmagasabb számú igazolt kilakoltatást elérő és a legszórakoztatóbb dizájnú zsoldoscsapatokra különdíjak várnak. Nagy tételben vásárolt lőszer esetén mennyiségi kedvezményt adunk!

– Kilakoltatás – mondtam ki hangosan. A szó kavargott a fejemben.

– Így nevezik. Kilakoltatási akciónak – felelte Lulu.

– Rohadékok – morogtam.

Lulu beütött valamit, és tekerni kezdett lefelé a szöveges hírcsatornák képernyőin. Ezt a felületet közvetlenül a pajtában lévő vezérlőre kötötték, ami pedig a fejünk fölött állandó orbitális pályán keringő Utolsó Reményhez kapcsolódott közvetlenül, megkerülve a fő műholdat. Lewis nagypapa azután telepítette a rendszert, hogy megnyílt a lyuk, a szállítókapu megnyitása után pedig Lulu rengeteget foglalkozott vele. A kapcsolat szarakodott, ezért általában a normál adatcsatornákat használtuk, de Lulu ezen a csatornán keresztül került meg néhány, az egész bolygóra érvényes tartalmi szűrőt – így lépett be a bolygón kívüli csevegőszobákba, és ez tette azt is lehetővé, hogy működtesse az IgazBarát-oldalát.

– Rólunk szinte egyáltalán nem esik szó – pörgette a hírcsatornákat. – Csak az Apexről meg az „Ugrálóvár hadműveletről”. Akik fizettek a különleges előzetes hozzáférésért, hamarabb beléphettek, és véletlenszerűen választott lakossági központokban dobták le őket. Inkább a mechák bugjairól és az akadozó jelekről meg lagolásról megy a beszélgetés.

Felénk fordult.

– Greenwichi idő szerint ma éjfélkor válik nyilvánosan elérhetővé a program.

– Az mikor van? – kérdeztem.

Kattintott párat, megvárta a betöltést, aztán megjelent a képernyőn az Apex honlapja. Visszaszámlálás ment rajta.

Még hét óra.


[image: ]

Szerepelt az oldalon egy videó, amelyet tizenkét órával ezelőtt raktak ki. „Célterület!” volt a címe. Lulu rákattintott, és várta, hogy betöltsön.

Elindult a felvétel. Áttetsző kék zselével feltöltött kockát láthattunk kezdőképként, egy ipari nyomtatókockát. Egy alak kezdett kibontakozni a zseléből: egy mecha. A képernyő két részre osztódott, és egy mosolygó férfit láthattunk, amint fején immerziós felszereléssel ül egy székben. Az ő nézőpontjára váltottunk, a mechát tervezte éppen. Levette az ágyút, a helyére óriási láncfűrészt rakott. A bal oldalon a láncfűrész kezdett alakot ölteni az ipari zselében. Rákattintott a „Rakéták fejlesztése” gombra, mire számos lehetőség jelent meg a képernyőn. Egy kör alakú, nyolc vetőcsöves rakétavetőt választott. A „Személyre szabás” gombra kattintott, mire festékszóró flakon jelent meg mindkét kezében. Nekilátott lefesteni a mechát. A nyomtatóban a virtuális festés tükörképeként színt kapott a gép.

Ezután a „Telepítés” gombra kattintott.

A zselé elkezdett kifolyni a kockából. A kettéosztott képernyő ismét egyetlen kép lett, és a mechára fókuszált. Lassan távolodott a kamera.

– Igaz a szóbeszéd! – kezdte a hang, ahogy a pörgős zene egyre hangosodott. – Elindulunk! A terroristákkal folytatott tárgyalások nem hoztak eredményt. Az ártatlanok mostanra mind elmenekültek. Ez nem játék! Ez a valóság, és cselekednünk kell. Itt a lehetőség, hogy megvédd az emberiséget! Itt az első ötnapos kampányunk!

– Megvédeni az emberiséget? – néztem fel. – Mitől?

Tovább hátrált a kamera, és egy másik nyomtató is megjelent az első mellett. Aztán egy harmadik. Hamarosan egy több tucat, aztán több száz nyomtatóval teli, óriási gyár képét követhettük nyomon. Mindegyikben különböző méretű és gyártási fázisban lévő mechák álltak.

Újabb távolodás, és végre teljesen kivehetővé váltak a részletek: ez nem is egy gyárnak, hanem egy óriási űrhajó rakterének tűnt. A hajó oldalára az APEX szót írták, alatta a hajó neve – Csúcspont – szerepelt. A szomszédom, Mr. Xalos füttyentett a hátam mögött. Hatalmas méretével minden generációs űrhajót túlszárnyalt. Nagyobb volt, mint a hosszú távú tehervontatók. Még jobban eltávolodtunk, hogy láthatóvá váljon, az óriási hajó épp a mi bolygónk orbitális pályáján keringett, pont felettünk. A kék Cortez-óceán sziporkázott mellette.

– A kilakoltatási akció helyszíne Új-Sonora nemrégiben csatlakoztatott kolóniája, a terrorizmus melegágya!

Megjelent egy másik képernyő is, aztán eltűnt, feltehetően a bolygónk adatai futottak rajta. Forgó gömbön ábrázolták a különböző közösségeket. Kis koponyás X-ek tűntek fel a települések fölött, kivéve Rázós Landolást. A bolygó fordult egyet, most a félszigetet mutatta, Égett Végek fölött egy nagy X-szel. A hátam mögött jó néhányan felszisszentek.

– A különleges előzetes hozzáféréssel rendelkező tagok most települnek a bolygóra. Még nem késő csatlakozni! Részletfizetési lehetőség! A felkelők nem húzzák sokáig! Öt napunk van megtisztítani a bolygót! Ne maradj le a lehetőségről, tegyél a galaxisért! Az igazi emberiség jövője a te kezedben van!

– Öt nap? – kérdezte valaki. – És aztán? Elmennek? Öt napig kell kitartanunk?

– Hová kellene mennünk? – Mrs. Rodriguez aggodalmasan tördelte a kezét. A vénséges vén asszony kilencven körül járhatott.

– Annak a gyereknek az anyukája azt mondta, el kellene mennünk Rázós Landolásra – feleltem.

– Hogyan? Hogy tudnánk eljutni oda? Egy hónapba telne. Nem öt napba.

Senki se felelt.

Percről percre újabb emberek érkeztek: egyszerűen besétáltak az ajtón.

Túl sokan vannak itt. Nem örülök, hogy ennyien vannak a házban.

Lulu vadul gépelt. Valamiféle kizárólag szöveges üzeneteket használó fórum ugrott fel most a képernyőn.

– Mit csinálsz? – kérdeztem.

– Üzenetet írok. Meg akarnak ölni egy csapat parasztot.

Odahajoltam, néztem a gördülő üzeneteket. Lehazugozták Lulut, és közölték, hogy nincs is ott, a bolygón. Vagy egyszerűen nem törődtek vele. Amint begépelt egy üzenetet, máris lefelé csúszott, és eltűnt a képernyőről.

– A barátaidnak kellene szólnod. Nem ezeknek. – Közelebb hajoltam. – Mármint a barátaidnak.

– Már szóltam.

Lulu ablakot váltott, ott kezdett gépelni.

Mrs. Xalos, aki időközben kiment a szobából, most visszajött, és azt kérdezte, van-e még egy mellékhelyiségünk. Nem volt.

Lulu hírhonlapra váltott, de egyáltalán nem esett szó rólunk. Levette a kijelzőről, és kivetítette a falára.

– Egyszerűen nem értem. Miért csinálnak ilyesmit? – kérdezte Mrs. Rodriguez, miután vetettünk egy pillantást a hírekre. Mostanra a bolygóközi krikettbajnokság körül forgott a beszélgetés.

– Nem tartanak minket embernek – szólalt meg egy új hang.

Nagyot dobbant a szívem. Rosita. Megfordultam, és a barátnőm szemébe néztem. Az exemébe. Elkerekedett a szeme, hozzám sietett, és a fejemen lévő kötésre tette a kezét. Épp a sebnél ért a homlokomhoz, fájt.

Mrs. Rodriguez csak a fejét csóválta.

– Nem maradt más választásunk. Mindenki haldoklott. Hát nem tudják?

Lulu a csuklójára pillantott, majd felém fordult.

– Jön Roger és Priscilla. Egyébként kész a karkötőd, Ollie. Menj, és vedd fel!

Nem indultam azonnal. Rosita még mindig a fejemen lévő kötést vizsgálgatta. Mint mindig, most is ott volt mellette a kameradrónja. A feje mellett lebegett, és vette az egészet.

– Rosita – kezdtem –, a tegnap esti dolog…

– Menj! Szedd össze a karkötődet! Utána beszélünk.

Felálltam. Szerettem volna mondani még valamit, de igazat adtam neki. Nem ez tűnt a megfelelő alkalomnak.

– Ideadnád viszont a te karkötődet?

– Miért? – De már húzta is le a kezéről. – Ugye nem akarod lerókázni?

Halvány mosoly játszott az ajkán, és ahogy átvettem a karkötőjét, mindent elsöprő megkönnyebbülés töltött el. Nem túl nagy eredmény, de örültem neki. Egészen eddig a pillanatig nem is dolgoztam fel igazán, hogy előző este hivatalosan szakítottunk. Azt magyarázta mindenki, hogy azért veszekedtünk, mert semmit se tudtam erről az egész Ugrálóvár hadműveletről, de valójában egyáltalán nem erről szólt a dolog. Ez csak a nyilvános veszekedés volt azután, hogy egy órával korábban négyszemközt is összekaptunk.

Azt se tudom, érzel-e bármit is irántam, Oliver. Sose mondasz semmit.

És erre nem feleltem. Miért nem? Akkora ostobaságnak tűnt ez így visszanézve.

Már nem velem foglalkozott: Mrs. Gonzalest vigasztalta, aki sírni kezdett közben.

Elfordultam, épp abban a pillanatban, amikor Mrs. Bercerra felfedezte Lulu sminkasztalát. Egy csápdildót tartott a kezében, elképedt kifejezéssel vizsgálgatta. Kisurrantam a folyosóra, mielőtt megkérdezhette volna, mi is ez.

– Oliver, koszos az ágyad – lépett ki a szobámból Mrs. Xalos. – Szeretnék néha átjönni ide, hogy időről időre rendbe tegyem egy kicsit a helyet.

– Kérem, ne menjen be a szobámba – álltam az ajtóba.

– Egy másik mellékhelyiséget kerestem. Meg mernék esküdni, hogy régen kettő volt itt.

Kimentem, és még több embert láttam téblábolni a ház előtt. Láttam, ahogy a legjobb barátom, Sam épp begördül a kvadjával. Most is a fején viselte a szokásos hálós baseballsapkáját. Pólóján kézzel készült felirat hirdette, „Ritmusmaffia. Élőben: …”. Az „Élőben” után üres hely következett. Intettem, és a pajta felé indultam. Leállította a kvadot, és hozzám kocogott.

– Szevasz! Az egyik házi méhed megfenyegetett az előbb. Haver, mi lett a fejeddel?

– Micsoda? – Nem törődtem a kötésre vonatkozó kérdéssel. – Az egyik drón?

– Nem, egy kisebb. Olyan, amelyik elvonszolt, amikor tegnap este kiütötted magad. Amikor be akartam kanyarodni hozzátok, majdnem leszedte a fejemet. Meg kellett mondanom, ki vagyok, és miért jöttem. Remélem, Axel jó választ ad, amikor ideér a tesójával. A bandának annyi, ha a robotod lefejezi az egyik gitárosunkat. Na jó, Titónál talán nem. – Megbökte a homlokomat. – Tesó, te átvérezted a kötésedet.

– Elestem, beütöttem a fejemet, és Mrs. Gonzales és Mrs. Xalos „helyrehozott”. Mindjárt elmesélem.

A kapu felé néztem: a harmadik házi méh, amelyik elvben még töltődött, most a nyitott kapu fölött lebegett. A 413-as, azt hiszem, Melissa. A másik, Trixie 2, még mindig nem jött vissza Égett Végekből.

Sam komolyra váltott, és halkabban azt kérdezte:

– Te ezt elhiszed? Azt rebesgetik, megtámadtak minket. José Gwin… Tudod, a furcsa szájú? Azt mondja, füst száll Égett Végekből. És hallottad korábban a robbanást? Valami áthúzott az égen.

– Gyere velem! Összeszedem a karkötőmet, és megyek találkozni Rogerrel.

– A karkötők nem működnek. – Sam a magasba tartotta az övét, hogy mutassa a műholdkapcsolat megszakadását jelző pislákoló piros fényt.

– Az enyém még mindig fenn van a hálón – kerülő úton.

– Na ja, ha már a karkötődről van szó, bitang jól nézett ki a videó.

– Micsoda?

Sam fújtatott, ahogy bementünk a nagy kétszárnyú ajtón át a kaptárba. A jobb oldalamon sorakoztak a nagyobb méretű drónok töltőállomásai, egészen a mennyezetig halmozva. Egyikben se láttam házi méhet. Balra két kerek javítókapszulát tartottak a felderítőknek. Egyszerre kettőt lehetett tölteni egy kapszulán, de csak az egyik állomás működött. Utánuk halmokban álltak az üres magvaszsákok. Úgy tornyozódtak a nagy kombájnom körül, mintha valahogy megpróbálnák betemetni. A hatalmas és bosszantó mezőgazdasági eszköz oldalsó motorrésze nyitva volt, így emlékeztetett, hogy ma ezen kellett volna dolgoznom. Az egész mellett, egy kis helyiségben, a zenekarunk, a Ritmusmaffia szokott gyakorolni.

